
A nyílt örökbeadást választó édesanyák társadalmi hátterének vizsgálata és az örökbefogadásra vonatkozó lehetséges közpolitikai megfontolások

Kulcsszavak: Örökbeadás, nyílt örökbefogadás, felelőtlenség
A dolgozat célja az örökbefogadás legkevésbé ismert szereplőinek, az örökbeadó anyák helyzetének bemutatása. Az örökbeadás rendkívül érzékeny, nehezen kutatható terület, az örökbeadó családokról keveset tudunk. Rengeteg előítélettel kell szembenézniük azoknak a nőknek, akik úgy döntenek, hogy nyílt örökbeadás útján gondoskodnak a gyermekük sorsáról. Ezt a hiányt próbálja némileg pótolni a dolgozatban bemutatott kutatás, amely nyílt örökbeadást választó vérszerinti anyákról összegyűjtött adatokat, információkat, tapasztalatokat elemez annak érdekében, hogy betekintést nyerhessünk a nyílt örökbeadás motivációiba. A dolgozat célja az is, hogy azoknak a szakembereknek, akik más területen találkoznak krízisvárandóssal, rendelkezzenek olyan információkkal, amik alapján megfelelően, ítélkezésmentesen tudják kísérni ezeket az anyákat. Az örökbe adó szülők kutatásának első lépéseként a nyílt örökbefogadással foglalkozó egyik civil szervezet, a Fészek az Örökbefogadókért és Örökbefogadottakért Alapítvány krízisvárandósainak (100 fő) adatait dolgozzuk fel, akik a 2019-2024 közötti időszakban nyílt örökbefogadás útján gondoskodtak gyermekükről.
A szakirodalom bemutatásakor terjedelmi okokból az örökbeadási motivációk szempontjából legrelevánsabb szakirodalmak feldolgozása volt a cél, bemutatásra kerülnek az elérhető statisztikai adatok, a releváns jogszabályok és egyéb, a téma szempontjából kulcsfontosságú területek és fogalmak (pl. krízisvárandós, a roma etnikumhoz tartozás kérdése, a nyílt és zárt örökbefogadás nehézségeinek és előnyeinek bemutatása, a szociokonómiai tényezők szerepe illetve az örökbefogadás mint alternatív családalapítási forma bemutatása.
A nagyrészt leíró elemzés az érintett népesség alapvető jellemzőire és motivációra vonatkozóan bővíti a jelenlegi tudásunkat – semmiféle hasonló közölt adat tudományos jellegű bemutatásáról nincs tudomásunk.
A területen többéves munkatapasztalat és az adatelemzés alapján a rendszer egészét illetően policy-javaslatok is megfogalmazásra kerülnek.



